Zenia Stampe (RV), 2024-04-26:
Tak for det.
Ja, vi støtter bandepakken – det blev jeg lige spurgt om af Enhedslisten, for vi plejer jo at gå sådan forholdsvis meget i takt på det her område, og jeg tror sådan set også, at vi er meget enige.
Vi har haft grundige overvejelser over, om vi skulle indgå i forhandlingerne om bandepakken.
Vi er glade for, at vi endte med at gå med i aftalen, fordi vi også synes, det er lykkedes at styrke nogle af de elementer, som vi er meget enige med Enhedslisten i mangler i bandebekæmpelsen, nemlig alt det, der handler om forebyggelse og resocialisering.
Men der er jo ikke nogen tvivl om, at da regeringen kom med sit udspil til bandepakken, syntes vi, at det var gammel vin på nye flasker, eller måske var det ikke engang nye flasker, men det var mere af det, som vi kender, og som jo indtil videre ikke har fjernet banderne, i hvert fald ikke fra roden.
Derfor er bandepakken jo også først og fremmest en pakke af tiltag, der giver politiet øgede redskaber til at gribe ind over for banderne og hårdere straffe og tv-overvågning – ting, som vi ikke abonnerer på som vores førstevalg, når det handler om at bekæmpe kriminalitet.
Men vi synes, at det var udmærkede forhandlinger, og vi synes også, der var lydhørhed over for de idéer og initiativer, vi kom med.
Vi har selv gjort et meget grundigt forarbejde og lavet et katalog med 25 konkrete forslag til bedre forebyggelse og resocialisering til bekæmpelse af bandekriminalitet.
Vi blev ikke imødekommet i forhold til det hele, på ingen måde, men det lykkedes bl.a. at få nedsat en forebyggelseskommission, at få en styrkelse af SSP-Samrådet og at få mere fokus på den yngre målgruppe, når vi taler exitindsatser.
Indtil nu har der primært været fokus på dem, der i forvejen var på vej ud af banderne; det er jo sådan gammelkendt, at bandekriminalitet primært er noget, man er beskæftiget med, når man er ung, og når man så kommer i trediverne og måske interesserer sig for at få børn og den slags, er der nogle, der helt af sig selv bliver motiveret for at komme ud af banderne, og så står vi klar med bandeexitindsatser.
Så vi er glade for nogle af de elementer, også den øgede indsats for at gribe ind over for vold i familierne.
Men der var også ting, som vi godt kunne have ønsket havde haft en højere prioritet.
Det fik de ikke i forhandlingerne, måske primært fordi det var forhandlinger, der var forankret i Justitsministeriet.
Og selv om bandekriminalitet jo hører under justitsministerens ressort, tror vi, der skal meget mere fokus på nogle af de andre ressortområder, ikke mindst Social- og Boligministeriets og Uddannelses- og Forskningsministeriets, hvis vi skal bandekriminalitet til livs.
For når vi kigger på nogle af dem, der ender i bandekriminalitet, kender vi jo tit historierne.
Det er drenge, som har været utilpassede og haft det svært både i familien, men også i børnehaven og i skolen, og derfor har der jo været masser af advarselslamper og masser af muligheder for at samle de her drenge op, inden de ender i fængsel.
Og som det i dag er praksis, får vi jo først hjulpet mange af dem rigtigt, når de er i trediverne og har gjort en masse skade og så selv er motiverede for at komme ud af banderne.
Kunne vi dog ikke gribe de mennesker, før det er nået så vidt og gik så galt til stor gene for dem, men jo først og fremmest til stor gene for deres ofre og for hele samfundet.
Så ja, vi støtter bandepakken.
Der er ting i den, som vi vil betegne som tidsler, men der er også rigtig mange gode skridt i retning af mere forebyggelse og mere resocialisering i bandeindsatsen.
Det er noget, vi kommer til at være meget optaget af i det opfølgende og implementerende arbejde med bandepakken.
Der er jo en del ting, som først rigtig faldt på plads, efter at loven blev vedtaget af Folketinget, men som så implementeres, hvor vi sidder sammen ovre i Justitsministeriet og taler stille og roligt om tingene.
Det er også derfor, vi er med i den her bandepakke, for det er vi meget optaget af at være en del af.
Så med de ord, selv om det ikke er lutter roser set ud fra vores perspektiv, vil jeg alligevel gerne takke ministeren for et, synes jeg, rigtig godt og konstruktivt forhandlingsforløb.
For jeg synes, det lykkedes os at møde hinanden med respekt for, at vi lægger vægten forskellige steder i bandebekæmpelsen, og på den måde endte vi jo med en buket, som vi så skal stå sammen om, og hvor vi måske er lidt uenige om, hvad der er tidsler, og hvad der er flotte blomster, men som absolut er noget, vi kan stå på mål for.